ไฟแนนซ์ทูเดย์
โดย...ช.ชดา
31 ส.ค. 2558

โดย...ช.ชดา
...จู่ๆ สุพจน์ อาวาส กรรมการผู้จัดการเอสเอ็มอีแบงก์ ก็ป่วยกะทันหันจนถึงขั้นต้องลาออกจากงาน ข่าวนี้หลุดผลัวะออกมาเมื่อบ่ายวันศุกร์ เป็นการจากลาโดยไม่มีการอำลา จนพนักงานรู้สึกงง ว่าเกิดอะไรขึ้นกับฝ่ายบริหาร
บ้างก็ว่า สุพจน์ โดน สาลินี วังตาล ประธานกรรมการเอสเอ็มอีแบงก์ ตั้งกรรมการสอบเรื่องไม่ชอบมาพากลบางเรื่อง
บ้างก็ว่า เอ็มดีกับประธานขัดแย้งกันเรื่องโบนัสพนักงาน ที่ สุพจน์ สัญญากับพนักงานไว้เมื่อตอนเข้ารับตำแหน่งใหม่ๆ เดินสายปลุกขวัญพนักงานให้ร่วมแรงร่วมใจกันทำงาน แต่ประธานไม่เห็นด้วย เพราะผลงานยังไม่ดีพอ 
จะเรื่องอะไรก็ตาม ขณะนี้ใบลาออกของสุพจน์มีผลแล้ว พนักงานก็จับกลุ่มคุยกันไม่เป็นอันทำงาน เป็นห่วงอนาคตตัวเองว่าจะเป็นอย่างไร คนที่มีทางไปก็เตรียมย้ายบ้าน แต่คนไม่รู้จะไปไหนก็ต้องอดทนอยู่ต่อ
...พนักงานเอสเอ็มอีแบงก์ไม่ต้องห่วงเรื่องการจะยุบหรือไม่ยุบแบงก์ ไอเดียนี้ไม่มีในหัวของ สมคิด จาตุศรีพิทักษ์ รองนายกฯ แต่อย่างใด เพราะเห็นว่าเอสเอ็มอีแบงก์ยังจำเป็นที่จะต้องมีไว้ช่วยเอสเอ็มอี และชื่นชมว่าประธานสาลินีตั้งใจทำงาน เข้มแข็งมาก
...ทางด้านธนาคารออมสินอาการน่าเป็นห่วง  นโยบายบริหารงานของ ชาติชาย พยุหนาวีชัย ผอ.ออมสินคนใหม่ ดูไม่ค่อยเข้าตา อภิศักดิ์ ตันติวรวงศ์ รมว.คลัง เท่าไหร่ คงจะต้องเพลาเรื่องการอัดประชาสัมพันธ์เปลี่ยนภาพลักษณ์ให้ทันสมัยเอาใจคนรุ่นใหม่หันไปทำโครงการช่วยผู้มีรายได้น้อยให้มากยิ่งขึ้น
...ความทุกข์ของธนาคารกรุงไทยในยามนี้ คือ จำนวนการเปิดบัญชีใหม่น้อยลง เป็นเพราะการแข่งขันสูง ภาพลักษณ์ก็มีผลเหมือนกัน จะภูมิใจว่าเป็นสายแข็งในต่างจังหวัดก็ไม่ได้แล้ว เพราะธนาคารพาณิชย์ขนาดใหญ่อื่นๆ ก็ออกไปบุกภูธรแทนตลาด กทม.ที่ลูกค้าเริ่มอิ่มตัว งานนี้ วรภัค ธันยาวงษ์เอ็มดีกรุงไทย จะพลิกสถานการณ์ได้หรือไม่ ต้องติดตามดูกัน
...ดัชนีวัดเศรษฐกิจดีหรือไม่ดี จะวัดจากตัวเลขการจ้างงานคนไทยอย่างเดียวเดี๋ยวนี้คงไม่พอ อาจจะต้องนำเอาการจ้างแรงงานต่างด้าวเข้ามาดูด้วย ฝ่ายวิจัยเศรษฐกิจ ธนาคารกรุงเทพ รายงานว่า 7 เดือนของปีนี้ การจ้างแรงงานต่างด้าวลดลง 1.2% ยอดคงค้างเฉียด 1.6 ล้านคน